﻿ AUTOPERCEPŢIA TINERILOR PRIVIND ACCESUL LA DECIZIE, ÎN ROMÂNIA LAURA STOICA SIMONA VONICA RĂDUŢIU Articolul prezintă principalele rezultate ale cercetării despre autopercepţia tinerilor privind accesul la decizie, parte a proiectului „Tinerii şi decizia la diferite niveluri”. În principal, vom folosi informaţiile de tip calitativ, obţinute prin metoda 1 interviului focalizat de grup (focus-grupuri) , la care au participat: în Bârnova, 6 tineri, în Cugir, 11 şi în Oradea, 10, în primul focus-grup (vârste cuprinse între 16–19 ani) şi 5, în cel de-al doilea (vârste cuprinse între 24–29 de ani). Problemele puse în discuţie s-au referit la următoarele aspecte: implicarea tinerilor în luarea deciziilor, domenii specifice, modalităţi de participare, programe/ organizaţii de tineret cunoscute, centrul de tineri ca modalitate de promovare a tinerilor/ a intereselor lor, implicarea personală în beneficiul localităţii/ colectiv, portretul managerului, principalele probleme ale tinerilor din ziua de azi şi soluţii pentru mai buna implicare a tinerilor în luarea deciziilor, la diferite niveluri. Articolul este structurat în cinci capitole: principalele probleme ale tinerilor din ziua de azi, participarea tinerilor la procesul deciziei, programe/ organizaţii de tineret, obstacole ale participării tinerilor la procesul deciziei, soluţii pentru mai buna implicare a tinerilor la decizie şi un capitol final de concluzii. PRINCIPALELE PROBLEME DE VIAŢĂ ALE TINERILOR Principala problemă a tinerilor o reprezintă inserţia pe piaţa muncii, mai exact, găsirea locurilor de muncă. Tinerii vor să intre pe piaţa muncii, dar cel mai des se confruntă cu lipsa experienţei profesionale dintr-un domeniu anume. Pentru că nu au experienţă profesională, devine dificil să îşi găsească un loc de muncă după absolvirea unei forme de învăţământ. Tinerilor ar trebui să li se acorde mai multe şanse privind un loc de muncă. Că multă lume, dacă vrei să te angajezi, zice: „Nu ai experienţă!”. Sunt studenţi care au terminat o facultate şi tot nu au cum să aibă experienţă. Trebuie să îl ajuţi să îşi dobândească acea experienţă (I. D., 21 ani). 1 Au fost realizate patru focus-grupuri: trei în mediul urban şi unul în mediul rural. Au fost selectate oraşele Cugir (judeţul Alba) şi Oradea (judeţul Bihor), precum şi comuna Bârnova (judeţul Iaşi). Focus-grupurile au fost moderate de Mihnea Preotesi (Bârnova), Simona Vonica Răduţiu, Claudia Petrescu (Cugir) şi Sergiu Băltăţescu (Oradea). CALITATEA VIEŢII, XV, nr. 3–4, p. 233–254, Bucureşti, 2004, 234 LAURA STOICA, SIMONA VONICA-RĂDUŢIU 2 Tinerii cărora nu li se acordă un loc de muncă adecvat pregătirii lor riscă să devină şomeri de lungă durată, iar integrarea pe piaţa muncii începe să devină din ce în ce mai dificilă. Un debut eşuat pe piaţa muncii atrage după sine reacţii psihologice cu efecte complexe în timp, care, la rândul lor pot să demotiveze şi să împiedice tinerii să îşi mai caute alt loc de muncă. Sunt mulţi tineri care termină o facultate şi nu-şi găsesc loc de muncă nici în domeniul în care au terminat. Decât să muncească în locurile respective preferă să stea acasă şi pierd timpul şi se dezobişnuiesc şi de activitatea de la şcoală…; există pericolul să intre în anumite grupuri de prieteni, să fie influenţaţi negativ (R., Oradea). Neplata pentru munca depusă devine un motiv serios pentru a renunţa la un loc de muncă. Efectul este nociv pe termen lung, pentru că tinerii se simt păcăliţi de către angajatori şi sunt mai puţin dispuşi să mai caute un loc de muncă. Nemulţumiţi de ceea ce li se oferă pe piaţa românească de muncă, tinerii preferă să plece în străinătate să muncească în condiţii ilegale. – Sunt mai uşor de păcălit tinerii decât cei mai în vârstă, pentru că locuri de muncă sunt, dar daca te duci la un patron şi-i pui o condiţie, ăla-ţi zice din start: 50 te aşteaptă la poartă să-ţi ia locul. Nu-ţi convine, pa şi gata, găseşte-ţi alt loc de muncă mai bun (R., 23 ani). Am lucrat, şi când şi-a dat seama că nu poate să mă păcălească, am fost dat afară de respectivul patron (I., 17 ani, Bârnova). Starea de sărăcie cu care se confruntă familiile unor tineri şi nivelul redus al veniturilor reduc şansele copiilor pe piaţa muncii, expunându-i riscului de a continua să fie săraci. Principalele probleme sunt de ordin financiar, după părerea mea şi de găsirea unui loc de muncă. Sunt foarte mari greutăţi în a-ţi găsi un loc de muncă care să-ţi placă şi care să-ţi aducă şi un venit cât de cât acceptabil (M., Oradea). Problemele financiare. Tot mai mulţi îşi doresc să fie independenţi, dar sunt din ce în ce mai dependenţi, în primul rând de familie (O., Oradea). O altă problemă de ordin financiar este nivelul scăzut al veniturilor în raport cu necesităţile întreţinerii unei familii cu copii. Chiar dacă îşi găsesc un loc de muncă remunerat, salariul nu acoperă necesităţile. Practic, deşi au salariu, tinerii părinţi sunt tot săraci. Lucram câte 13 ore pe zi, mă credeţi, pentru un salariu de nici două milioane jumate. Lucrez la un birou de asistenţă socială, ca voluntar (R., 23 ani, Bârnova). Resursele financiare reprezintă, deci, o problemă de interes major pentru tineri. Bursele studenţeşti sunt departe de a acoperi necesarul traiului de zi cu zi aferent pentru realizarea studiilor universitare. Rezultatele slabe la învăţătură şi taxele instaurate în învăţământul superior împiedică unii tineri să îşi încheie studiile universitare. În plus, au fost amintite cazurile de corupţie din universităţi. Sunt marginalizaţi din cauza banilor. De exemplu, la facultate se plăteşte taxă. Pe lângă taxă, ca să intri la o facultate ai nevoie şi de – să zicem – multe pile. La facultate, la unele examene, trebuie să dai că, dacă nu, te pică (focus-group, Oradea). 3 AUTOPERCEPŢIA TINERILOR PRIVIND ACCESUL LA DECIZIE 235 Locuinţele pentru tineri reprezintă o altă problemă de interes major. Lipsa unei locuinţe poate influenţa atât decizia tinerilor de a se căsători cât şi decizia cuplurilor de a avea sau nu un copil. Soluţia pentru procurarea unei locuinţe adecvate vine, de multe ori, din partea familiei şi nu este percepută ca fiind responsabilitatea statului. La tinerii căsătoriţi nu li s-au acordat locuri pentru construcţia casei. Eu sunt tânără căsătorită şi nu mi s-a acordat (R., 23 ani, Bârnova). Pentru studenţi, bursele în străinătate reprezintă o şansă profesională deosebită, primul pas către o carieră de succes. Accesul la informaţii relevante pentru obţinerea burselor în străinătate reprezintă însă o problemă. Ca un exerciţiu pregătitor în direcţia acordării burselor, s-ar putea organiza concursuri de evaluare obiectivă a aptitudinilor şi capacităţilor elevilor şi studenţilor. Ar fi foarte bună ideea, dacă s-ar organiza concursuri efectiv, concursuri pentru măsurarea talentelor, deci, concret, să se spună că în data cutare se face concursul ăsta şi primii 3 au o posibilitate să se ducă în străinătate şi să stea acolo vara şi să se familiarizeze cu oamenii de acolo; nu s-a făcut chestia asta (A., Oradea). Tinerii şi-ar dori să aibă acces liber la informaţii privind organizarea unor concursuri pentru burse în ţară, dar mai ales în străinătate, condiţiile de eligibilitate, termenele-limită de depunere a dosarelor, actele necesare întocmirii dosarelor. Cel mai bun element ar fi criteriul competenţei în evaluarea dosarelor de candidatură depuse. Formele de fraudare sau de trafic de influenţă pentru obţinerea unor favoruri privind acordarea burselor sunt cunoscute la nivel informal printre studenţi. Din păcate, pe un fond de lipsă de informaţii şi iniţiativă din partea autorităţilor competente în domeniu, aceste rumori nu fac decât să alimenteze stereotipul studenţilor referitor la dificultăţile sau imposibilitatea obţinerii unei burse în străinătate în mod cinstit. Şi bursele să nu fie cumpărate. Bursa pentru „fiul lui directorul nu ştiu care”. Să fie bursele date la cei care merită, nu că tata e director, mama e manager şi bunicul e avocat (I., Oradea). Corupţia cu care se confruntă tinerii devine un motiv de îngrijorare şi un factor demotivator pentru derularea iniţiativelor tinerilor. Realitatea e că trebuie să ai bani. La Guvernare sunt mulţi proşti. Trebuie să ai în primul rând bani. Vă spun că, un loc de muncă să-ţi găseşti, mi-a cerut din start şpagă, mi-a deschis sertarul, mi-a cerut 40 de milioane, să-i pun în sertar (R., 23 ani). Deşi, la nivel naţional, există acorduri bilaterale de burse pentru studenţii români semnate între ţara noastră şi alte ţări, tinerii nu au acces la informaţii privind organizarea concursurilor. Pe lângă acordurile Erasmus, finanţate prin fondul Socrates, în România funcţionează Oficiul Naţional al Burselor de Studiu în Străinătate. Şi totuşi, sugestia tinerilor relevă lipsa de informaţie despre acest sistem naţional de distribuire a burselor. Relaţia dintre oferta de burse din străinătate şi tinerii români care ar fi interesaţi să le accepte este scurtcircuitată prin deficienţele de comunicare ale aparatului administrativ local. 236 LAURA STOICA, SIMONA VONICA-RĂDUŢIU 4 Vreau să zic că străinii sunt foarte interesaţi de elevii şi studenţii din România şi ar oferi foarte multe burse pentru cei din România, pentru că în special cei din ţările mai puţin dezvoltate fac tot posibilul să ajungă în ţările dezvoltate. Dar nu se poate chestia asta, pentru că statul ar trebui să se implice direct, deci să medieze aceste burse, să discute cu ţările sau universităţile din străinătate şi să ajungă informaţia asta la nivel local (A., Oradea). Alegerea unei cariere profesionale adecvate aptitudinilor şi calităţilor fiecărui tânăr reprezintă o problemă delicată, destul de serioasă prin implicaţiile pe termen lung şi foarte lung pe care le presupune opţiunea pentru un profil sau altul de specializare. Şansele de reuşită, de afirmare în viaţă sunt direct proporţionale cu această alegere a carierei. În acest sens, colaborarea între şcoală, părinţi şi, nu în ultimul rând, copii este esenţială. O altă problemă cu care se confruntă tinerii, în special cei care merg să urmeze facultatea în alte localităţi – în general, oraşe mai mari – este legată de posibilităţile de afirmare profesională. Deşi ar dori să rămână să muncească în oraşele în care au studiat, ei se întorc acasă, ceea ce nu reprezintă întotdeauna o decizie liberă, ei fiind forţaţi în special din cauza dificultăţii de a găsi un loc de muncă adecvat din punct de vedere financiar. Tinerii sunt puşi în situaţia de a nu se putea întreţine singuri, fără ajutorul părinţilor. Cei care, odată ajunşi acasă, reuşesc să se integreze pe piaţa muncii din localitatea natală sunt consideraţi norocoşi. Mie îmi lipseşte agitaţia, ca să zic aşa, unui oraş mare. Eu în Cluj am terminat şi, după ce am stat câţiva ani, am venit aici. Pentru că aici mi-am găsit loc de muncă. Când eram în Cluj îmi cerea experienţă. Nu aveam bani. Părinţii nu mă mai puteau întreţine. E clar că a trebuit să vin aici. Mi-am găsit loc, mi-a părut bine. E greu să pleci, chiar dacă am experienţă, acum, de câţiva ani. E greu acum să mă desprind. Aceeaşi problemă: nu ai unde (C. S., 26 ani, Cugir). Din punct de vedere educaţional, tinerilor nu li se pun la dispoziţie toate facilităţile tehnice pentru realizarea unor activităţi de timp liber, a hobby-urilor tehnice. Chiar dacă vor să îşi dezvolte anumite aptitudini, tinerii sunt forţaţi să renunţe, din cauza lipsei de laboratoare, cercuri sau spaţiu special amenajat. Pentru un elev care vrea să facă electronică şi ceva mai serios, să zicem din clasa a noua, să înveţe mai amănunţit despre asta, nu are posibilitatea, în Oradea. Dacă nu este la profil de electronică, atunci nu poate să facă asta, e ca şi un hobby (A., Oradea). În şcoală, unele iniţiative ale reprezentanţilor elevilor, care au fost înaintate spre aprobare conducerii, sunt blocate pur şi simplu, fără a fi însoţite de o explicaţie plauzibilă. Un astfel de caz a fost refuzul şcolii pentru cererea elevilor de colegiu de a organiza activităţi extraşcolare în incinta şcolii, cu ocazia zilei de 8 martie. Uite ce mi s-a reproşat, chiar acum, de 8 martie. Tot aşa, am vrut dăm nişte flori în şcoală. Şi au respins. Nu înţelegem deloc pentru că ni se părea o activitate foarte bună (A., 16 ani). De către cine? De către domnul director? (C. S., 26 ani). Da. Ni s-a respins activitatea. Fără nişte motive. Alte activităţi ni s-au permis, dar sunt unele, nu ştiu din ce motive ni se resping, aşa (A., 16 ani, Cugir). Posibilităţile de petrecere a timpului liber reprezintă o problemă atât din punctul de vedere al opţiunilor puse la dispoziţie cât şi al amenajării spaţiilor adecvate desfăşurării concursurilor sportive şi a altor activităţi recreative. 5 AUTOPERCEPŢIA TINERILOR PRIVIND ACCESUL LA DECIZIE 237 Sunt multe persoane care au role, dar nu prea sunt locuri unde se pot da cu rolele şi e o chestie destul de faină şi, de fapt, sănătoasă, mişcare. Sunt destule parcuri, dar nu-i prea mult drum şi s-ar putea amenaja (A., Oradea). În mediul rural există localităţi care nu asigură tinerilor nici măcar un spaţiu minim pentru desfăşurarea activităţilor de timp liber. Aici, tinerii părinţi nu au unde să îşi dea copiii la şcoală. Existenţa unei singure şcoli în oraş îi forţează pe părinţi să aleagă şcoli departe de casă. Lipsa unui autobuz între comune creează dificultăţi atât copiilor cât şi cadrelor didactice. Vin obosiţi copiii, că merg mult pe jos. Avem şi aicea şcoală (1–4 ), dar am preferat să-i dăm la Bucium, că-i şcoală mai bună. Aici e şcoală slabă şi când te duci la Bucium, te exclude, că zice că ai învăţat la Visan. Şi învăţătorii vin greu, că nu există transport şi ajung târziu la ore, ajung la 9, iar la 12 şi jumătate trebuie să plece imediat la cursă (spre Iaşi) (focus-group, Bârnova). Asigurarea asistenţei medicale de specialitate în mediul rural este o problemă cu care tinerii se confruntă în mod frecvent. În situaţia îmbolnăvirii, pacientul trebuie deplasat la distanţe mari, la spitalul din oraş. Dar şi medicul de familie, tot din oraş îl avem (R., 23 ani, Bârnova). Un capitol aparte al problemelor tinerilor sunt problemele de familie. Clasicul conflict între generaţii, probleme diferite ale părinţilor ca adulţi-susţinători până la o anumită vârstă, precum şi suita problemelor aferente cu care se confruntă tinerii potenţează tensiunile din familii. De multe ori, sfatul unei persoane specializate poate diminua sau aplana astfel de neînţelegeri. Da, sunt probleme, sunt tineri care nu se înţeleg cu părinţii, sau au intrat într-o gaşcă din care nu mai ştiu cum să iasă, sau sunt dependenţi de droguri sau alcool şi nu ştiu cum să scape, sau, poate, nu au posibilitate financiară (V., Oradea). Un sfat avizat oferit de specialiştii în domeniu prin consiliere este întotdeauna binevenit. O mică reţinere a tinerilor în a apela la cadrele de specialitate care să le asigure consilierea corespunzătoare provine din percepţia socială (în rândul tinerilor) a consilierii psihologice, în sens psihoterapeutic sau psihiatric. Poate că lipseşte consilierea, se vorbeşte de consiliere psihologică sau de carieră, dar imediat cum aude cineva de consiliere psihologică, zice că, vai, dacă te duci acolo eşti nebun; e cu totul greşit, niciodată nu strică un sfat bun; câteodată e foarte folositor ca cineva totuşi specializat să te înţeleagă şi să fie obiectiv (A., Oradea). La această vârstă, tinerii îşi încep, sau urmează să îşi înceapă, viaţa sexuală, ceea ce implică obligativitatea şcolii de a le pune la dispoziţie programe de educaţie în domeniul sexual. Aceste programe cu scop medical substituie, uneori, sau doar completează, discuţiile purtate de tânăr cu părinţii, prietenii, sau cunoştinţele. Din punct de vedere medical, aceste programe pe care le pot organiza diriginţii sau chiar medicii specialişti au scopul prevenirii îmbolnăvirii tinerilor cu bolile cu transmisie sexuală, în special SIDA. 238 LAURA STOICA, SIMONA VONICA-RĂDUŢIU 6 PARTICIPAREA TINERILOR LA PROCESUL DECIZIEI Declaraţiile majorităţii tinerilor care au participat la interviurile de grup realizate în cadrul acestei cercetări reflectă faptul că aceştia nu sunt consultaţi şi nu se consideră implicaţi în procesul de luare a deciziilor. De asemenea, tinerii intervievaţi consideră că autorităţile locale nu sunt interesate în consultarea lor asupra problemelor şi deciziilor care privesc localitatea în care trăiesc. Chiar şi atunci când sunt consultaţi şi li se cere părerea, tinerii intervievaţi apreciază că nu se ţine cont de părerea lor atunci când se ia decizia, aceasta aparţinând, în final, celor mai în vârstă. – Aici, în comunitatea dvs. sunt băgaţi în seama tinerii? Se ţine cont de părerea voastră ? – Da, sunt băgaţi în seamă. – Eu nu l-am văzut decât o singură dată pe primar – Avem un cuvânt de spus, dar nu prea e luat în seamă. Păi, dacă, oricum, tot cei bătrâni hotărăsc. – Deci, ideile le daţi voi şi ei hotărăsc? – Da, dacă-i bine sau nu (focus, Bârnova, Iaşi). O altă problemă a tinerilor o reprezintă formele organizaţionale care le reprezintă interesele. De cele mai multe ori, tinerii nu deţin informaţii exacte despre cine îi reprezintă sau, mai pragmatic, cărei persoane din primărie să se adreseze, în cazul în care se confruntă cu o problemă. Există un purtător de cuvânt al primăriei căruia poţi să i te adresezi, aşa, ca tânăr, când ai o problemă? Eu nu ştiu (V., Cugir). Relaţia tinerilor cu primăria se ciocneşte, în primul rând, de dezinteresul autorităţilor locale de a consulta ceea ce tinerii ar avea de rezolvat sau de propus. Avem un cuvânt de spus dar nu prea e luat în seama. (...) Pentru ca nu avem ce hotărî. Daca iau eu o hotărâre, va daţi seama că automat îmi creez probleme (R., Bârnova). Chiar atunci când tinerii vin în audienţe la primărie, se plâng de ritmul în care le sunt rezolvate problemele sau de modul în care se ţine cont de sugestiile pe care le-au înaintat primăriei. Necunoaşterea regulilor de funcţionare a sistemului administrativ face ca tinerii să nu se implice şi să nu fie reprezentate dorinţele lor. Tocmai din acest motiv, organele administrative nu ajung să cunoască punctele de vedere ale tinerilor, care nu reuşesc să pătrundă în sistem. Dar nu se face, pentru că nu sunt solicitări. Deci, audienţele nu sunt numai ca să vii, să ceri ceva. Poţi să vii şi să îţi spui părerea (C. S., 26 ani, Cugir). Relaţia ONG cu primăria reprezintă o verigă foarte importantă. Primăria reproşează lipsa de reacţie la activităţile iniţiate şi organizate de primărie, special pentru reprezentanţii societăţii civile. Răspunsul celor din ONG pentru neparticiparea la aceste evenimente a fost legat de calitatea informaţională scăzută a acestor cursuri. 7 AUTOPERCEPŢIA TINERILOR PRIVIND ACCESUL LA DECIZIE 239 A fost o echipă care a venit să ne iniţieze în scrierea de proiecte. Din 31 de organizaţii, au răspuns, au venit 6–7. Deci ne agităm degeaba. Orice invitaţie. Au venit de la Cluj, de la Centrul de Resurse pentru Romi, în toamnă. Iarăşi. Invitaţii, stres, telefoane. Cum să zic? Am cheltuit bani la xerox, la fax, la telefon, am trimis prin poştă. Şi ne-am agitat degeaba (C. S., 26 ani, Cugir). La rândul ei, primăria continuă invitaţiile către societatea civilă exact pe acelaşi ton, fără a încerca realmente, să găsească o soluţie viabilă, în direcţia optimizării relaţiei cu ONG. Rechemarea (fără sorţi de izbândă) asociaţiilor devine, mai degrabă, un argument comod pentru justificarea neparticipării lor şi, de ce nu, un factor destabilizator al relaţiei, şi aşa firave, între primărie şi ONG. Nu poţi să îi constrângi. Nu poţi să îi obligi (C. S., 26 ani). Participarea la vot rămâne principala şi aproape singura formă de implicare a tinerilor în luarea deciziilor la nivel local, însă aceasta nu constituie o modalitate permanentă de consultare şi implicare a tinerilor în mod special în viaţa comunităţii locale, ci un drept fundamental pe care îl poate exercita orice membru al societăţii. Se confundă dreptul la vot cu forme alternative de consultare a tinerilor. – Sunt tinerii consultaţi în luarea deciziilor? O: Depinde. În ceea ce priveşte votarea sunt consultaţi. M: Nu, foarte puţin (focus, Oradea, tineri peste 24 de ani). Tinerii intervievaţi consideră că implicarea lor în rezolvarea problemelor comunitare depinde, în mare măsură, de liderii locali şi de modul în care aceştia consideră că trebuie să conducă un proiect local sau să administreze comunitatea. – Ce părere aveţi, în general, despre implicarea tinerilor în luarea deciziilor? Sunt tinerii luaţi în seamă, în societatea românească ? – Sunt, dacă găsim un preşedinte ca preşedintele pe care l-am avut, adică să fie mai apropiat de tineri…. E vorba de preşedintele de la nivelul comunităţii, care s-a implicat pentru drum. În general, tinerii sunt băgaţi în seamă, dar şi nu prea ( focus-grup, Bârnova, Iaşi). Tinerii din grupa de vârstă 15–18 ani participanţi la interviurile de grup au identificat şcoala ca fiind instituţia în cadrul căreia pot participa la luarea deciziilor, în problemele care îi privesc direct, prin intermediul Consiliului elevilor, sau în cadrul orelor de dirigenţie. – Dar voi, aţi fost consultaţi în luarea deciziilor? – În deciziile pentru elevi, da! V-am spus, fac parte dintr-un birou de conducere al Consiliului elevilor şi deciziile ce privesc activităţile extra-şcolare ale elevilor. În cadrul liceului, bineînţeles că iau parte la luarea deciziilor (A., 16 ani). Şi eu, în cadrul facultăţii, ca studenţi suntem consultaţi de către conducerea universităţii şi a facultăţii, dar în viaţa de zi cu zi nu suntem consultaţi. Deci, depinde de decizie (focus-grup, Cugir). – V: În Oradea a început formarea unui parlament al liceenilor care ia în considerare părerile elevilor despre şcoala în care învaţă (focus-grup, Oradea, tineri 15–19 ani). În general, la această categorie de vârstă se identifică, totuşi, o atitudine mai optimistă faţă de implicarea şi posibilitatea tinerilor de a participa la luarea deciziilor în societate. Tinerii de peste 24 de ani, care au fost adolescenţi în perioada comunistă, consideră, de asemenea, în comparaţie cu educaţia civică scăzută pe care 240 LAURA STOICA, SIMONA VONICA-RĂDUŢIU 8 această generaţie a primit-o în perioada comunistă, că generaţia 15–18 ani de acum încearcă într-o mai mare măsură să se impună, să se implice şi pune accent mai mare pe consultarea lor în luarea deciziilor în domeniile care îi privesc. – R: Eu cred că e caracteristica generaţiei noastre şi mai încoace puţin ... totul a pornit de la educaţie, de la sistemul în care au fost crescuţi, obiceiurile din familie, din sistemul educaţional şi am ajuns să nu ne intereseze (...). Am mai observat că, generaţiile mai mici sunt altfel, încearcă să fie mai implicaţi, sunt învăţaţi şi în familie, nu ştiu dacă e o reformă în sistemul educativ, dar eu am observat o schimbare a generaţiei, în ce priveşte luarea deciziilor (focus-grup, Oradea, tineri peste 24 de ani). Domenii în care tinerii ar trebui implicaţi în mod deosebit În ceea ce priveşte domeniile în care părerea tinerilor ar trebui ascultată în mod deosebit, opiniile tinerilor participanţi la interviuri au fost destul de diferite. Mulţi dintre ei consideră că, având în vedere faptul că ei reprezintă viitorul societăţii, care va beneficia de modul în care se structurează aceasta în prezent, tinerii trebuie implicaţi în toate domeniile. Aceştia consideră că ar putea veni cu idei noi şi cu soluţii originale, pe care cei mai în vârstă nu şi le-ar putea imagina. – Care credeţi că sunt domeniile în care părerea tinerilor ar trebui ascultată în mod deosebit? (...) R: Eu zic că peste tot ar trebui să se ţină cont de părerea noastră. – Deci în toate domeniile, de ce? – Pentru că în toate domeniile urmează tinerii, bătrânii pleacă... şi, oricum, tot ce vrem facem. – În toate domeniile trebuie să fim ascultaţi. Pentru că noi suntem viitorul (focus-grup, Oradea, tineri 15–19). Unii participanţi au enunţat învăţământul ca domeniu principal în care tinerilor ar trebui să li se ia în considerare părerea, având în vedere faptul că educaţia la această vârstă îi priveşte în mod direct şi, în consecinţă, ar trebui să aibă un cuvânt de spus despre modul în care acest domeniu este organizat. – R: În mod special în învăţământ, acolo unde noi cunoaştem mai mult ce se întâmplă. – A: Pentru că ne priveşte special învăţământul, formarea noastră şi unde ne putem decide cum să ne formăm. – Să îl întrebăm pe F. de ce a zis că numai la şcoală. – Deocamdată, noi suntem la şcoală, mai mult asta ne interesează (Oradea, tineri 15–19 ani). Alte domenii menţionate de participanţii la interviurile de grup sunt legate, în principal, de viaţa în comunitatea în care aceştia trăiesc: aspectul oraşului, activităţile sportive şi culturale din localitate, cu accent pe modul de organizare al acestora, alocarea de fonduri şi creşterea ofertei, în special în sfera activităţilor de timp liber. – În ce domenii credeţi că ar trebui consultaţi? – În primul rând, aspectul oraşului, eu cred că este important. – Activităţile sportive. De exemplu, eu nu ştiu ce sporturi se realizează aici, în oraş, la care aş putea să şi particip. Sau organizarea unor concursuri pentru tineret. – Viaţa culturală. Uite, noi ne-am apucat să facem ceva, dar reprezentând Asociaţia handicapaţilor. Ca un spectacol (focus-grup, Cugir). 9 AUTOPERCEPŢIA TINERILOR PRIVIND ACCESUL LA DECIZIE 241 Un segment distinct în care tinerii ar dori să fie implicaţi şi consultaţi îl constituie cel al investiţiilor şi marketing-ului, ca domenii în care e nevoie de o altă mentalitate, de idei noi, muncă intensă, care necesită utilizarea mijloacelor moderne de comunicare şi care s-ar potrivi, în opinia participanţilor la interviuri, mai bine tinerilor decât persoanelor mai în vârstă. Sfera politică este, de asemenea, menţionată în interviuri ca fiind un domeniu în care, dacă tinerilor li s-ar cere părerea şi ar fi consultaţi, s-ar putea schimba multe dintre aspectele negative, atât la nivel local, cât şi la nivelul societăţii, în general. – Credeţi ca ar fi bine ca tinerii sa intre în partidele politice? – Da, ar fi foarte bine sa fie un preşedinte tânăr. – E cineva dintre voi într-un partid politic ? – Nu, … noi avem partidul nostru. – Ar trebui să vină să ne racoleze partidele, deci ăia mai bătrâni, să ne iniţieze pe noi. – E bine, însă nu se implică pentru că nu au putere (focus-grup, Bârnova). Portret de lider În strânsă legătură cu ceea ce a fost prezentat până acum, includem aici porterul unui lider conturat de tineri. Portretul unui lider include calităţi personale, cum ar fi: o personalitate puternică, care să ştie să se impună şi să fie respectată. Trebuie să aibă mentalitate de învingător. Empatia cu tinerii ale căror interese le reprezintă presupune ca liderul să ştie cum să afle problemele unui tânăr. Tupeu şi spirit de convingere, să poată convinge pe multă lume. Să ştie să vorbească cu cei din grupul pe care-l conduce (M., Oradea). Liderul trebuie să reprezinte interesele tinerilor, în primul rând şi să nu utilizeze poziţia pe care i-o conferă statutul de lider pentru a îşi rezolva propriile probleme, în detrimentul celor ale tinerilor. O altă calitate importantă a unui lider este simţul umorului. În toate activităţile trebuie să bagi şi un pic de umor. Ca să prindă (Alina,16 ani). Liderul tinerilor trebuie să dea dovadă că poate să îi reprezinte în mod corespunzător. Insistenţa, perseverenţa în acţiuni şi, nu în ultimul rând, capacitatea de a rezolva eficient problemele, recomandă un lider. În primul rând, să fie descurcăreţ, să fie bun de gură, cum s-ar zice, tot timpul să umble, să caute să nu se lase, dacă acum nu-i dă răspunsul, vine a doua oară, a treia, a patra oară, până îi dă răspunsul (F., Oradea). Calităţile personale prin care liderul se impune sunt esenţiale în desfăşurarea activităţii sale. Să fie respectuos şi respectat, să aibă nişte subalterni care să-l ajute, că de unul singur nu te poţi descurca tot timpul, ai nevoie de cineva în spatele tău, care să te ajute (V.). Să fie o fire optimistă să ştie să convingă persoanele de părerea lui şi cei din jur, dacă este şeful acelui grup, să ştie să-şi impună punctul de vedere şi să creadă în ce spune (S., Oradea). 242 LAURA STOICA, SIMONA VONICA-RĂDUŢIU 10 Tinerii au diferenţiat liderul informal de cel formal. Liderului i s-au atribuit, mai degrabă, calităţile liderului informal. – Sunt două tipuri de lideri: lideri formali şi liderii informali. Cei aleşi printr-un vot şi liderii care se impun prin personalitatea lor (M., 24 ani). – Un lider nu-i neapărat numai de părerea lui. Reprezintă părerea celorlalţi membri. Să nu fie un lider şi restul să asculte ca şi profesorul cu elevii. Ne reprezintă sau ne spune doleanţele. El nu e ca şi şef, neapărat. Suntem toţi pe picior de egalitate (C. S., 26 ani, Cugir). În acelaşi timp, există aspecte care ar defavoriza activitatea unui lider. – Nu cred că un lider ar trebui să fie modest. Că dacă modestia e un lucru bun, nu poţi să conduci cu ea (D., 23 ani, Cugir). Calităţile native ale unui lider se pot perfecţiona, în timp, prin participarea la programe speciale. – Chiar dacă nu am toate calităţile, le-aş putea dobândi. Le-aş perfecţiona (I. D., 21 ani, Cugir). Alte calităţi ale liderilor sunt inteligenţa, răbdarea, capacitatea de a comunica cu orice persoană. Totodată, trebuie să ştie să asculte, să fie perseverent în susţinerea propriilor puncte de vedere. – În primul rând, trebuie să fie foarte deştept. În al doilea rând, să aibă şi bani, şi în al treilea rând, să fie foarte serios (M., Bârnova). Modalităţi de participare a tinerilor la procesul deciziei Din interviurile realizate se pot sintetiza câteva forme prin care tinerii îşi pot exprima opinia şi se pot implica în viaţa comunităţii. a. Prin implicarea în structuri formale, precum Consiliul elevilor, organizaţii şi ligi studenţeşti, sindicate, organizaţii de tineret, precum şi partide politice. Deşi tinerii intervievaţi au cunoştinţă de existenţa acestor modalităţi de participare, doar o parte dintre ei participă efectiv în astfel de organizaţii şi consideră că au şanse crescute să fie implicaţi, pe această cale, în luarea deciziilor. Majoritatea dintre ei recunosc că aceste forme de organizare, care le-ar da posibilitatea să se implice mai mult în viaţa comunităţii, nu sunt foarte eficiente atunci când este vorba de efecte concrete asupra participării tinerilor la luarea deciziilor. Un exemplu în acest sens îl constituie Consiliul elevilor sau organizaţiile studenţeşti, prin care, aşa cum afirmă tinerii intervievaţi, aceştia pot influenţa aspecte legate strict de activitatea şcolară, însă nu constituie modalităţi de creştere a vizibilităţii şi impactului tinerilor în comunitatea în care trăiesc. – Cum îşi pot face tinerii cunoscută părerea ? – În licee există Consiliul elevilor şi, deci, prin acesta spun ceea ce vor, la şcoală; acesta e un mod de formare, deci ei se formează, ca pe mai departe să decidă. – Tinerii de vârsta voastră, cum îşi pot face cunoscută părerea ? – Organizaţiile studenţeşti sunt, şi în Oradea, multe. E cea mai eficientă modalitate. – Prin sindicate (focus-grup, Oradea, tineri peste 24 ani). 11 AUTOPERCEPŢIA TINERILOR PRIVIND ACCESUL LA DECIZIE 243 b) Prin campanii publice derulate în mass-media (TV, radio, presă scrisă), prin promovarea iniţiativelor tinerilor în revista şcolii, precum şi prin participarea tinerilor la sondaje de opinie care au ca subiect problematica tineretului şi care le-ar facilita exprimarea opiniei şi creşterea vizibilităţii în societate. – Aş zice să se facă sondaje de opinie prin intermediul şcolii, să trimită la şcoală şi la orele de dirigenţie, şi aşa, mai repede, s-ar colecta informaţia. Prin revista care apare în fiecare şcoală, …se face revista liceelor. – Prin intermediul unor posturi de radio, tinerii ar trebui să intre în unele comunităţi să-şi expună părerea (focus-grup, Oradea, tineri 15–19 ani). c) Prin implicarea şi activarea tinerilor de către organizaţiile non-profit, care, în opinia unor tineri, ar avea rolul de a transmite în societate punctul de vedere al acestora. Cel mai eficient ar fi ca la orele de dirigenţie să se împart nişte pliante şi aşa, cu organizaţiile astea, prin intermediul lor, să se spună părerea generală, să se cunoască părerea tinerilor (focus- grup, Oradea, tineri 15–19 ani). d) Prin înfiinţarea unor centre de informare a tinerilor (Info-center) cu privire la activităţile din localitatea în care trăiesc. Tinerii menţionează lipsa accesului la informaţie ca o cauză importantă a neimplicării lor în viaţa socială, însă constituie, în egală măsură, o modalitate de evitare a asumării responsabilităţii, în sensul că devine o scuză pentru lipsa de interes şi iniţiativă a acestora. – Cum îşi pot face cunoscută părerea tinerii, aici, în Cugir? – Pe plan local, nu cred că există posibilităţi. Doar radioul. Eu nu am telefon acasă. – Acum se inaugurează, pe 9 iulie, Biroul de consiliere pentru cetăţeni. E necesară deschiderea unui Info-centru pentru tineri. Sunt lucruri care trebuiesc ştiute şi mulţi nu le ştiu (focus- grup, Cugir). e) Prin delegarea unui consilier care să facă legătura între tineri şi autorităţi, să îi reprezinte la nivelul decizional şi să cunoască problemele specifice ale acestei categorii de vârstă. – Credeţi că dacă ar fi fost mai mulţi consilieri tineri, s-ar implica mai mult ? – Da, ne-ar înţelege, pentru că ei trăiesc viaţa care o avem şi noi (focus-grup, Bârnova). Cu toate că tinerii au menţionat diferite forme prin care se pot implica şi pot participa la viaţa comunităţii locale, din afirmaţiile participanţilor la interviuri reiese tendinţa generală de a aştepta iniţiativa autorităţilor, a factorilor decizionali care, conform spuselor acestora, ar trebui să îi implice şi să le ceară sprijinul în realizarea unor activităţi comune. Pe fondul acestor aşteptări, datorită faptului că autorităţile locale, în marea lor majoritate, nu dispun de fondurile necesare şi resursele umane pe care astfel de activităţi destinate tinerilor le-ar angrena, imaginea autorităţilor în rândul tinerilor este negativă, atunci când sunt întrebaţi de gradul în care acestea implică tinerii şi îi consultă în luarea deciziilor. Întrebaţi fiind dacă grupul de prieteni („gaşca”) constituie o formă prin care tinerii îşi pot impune punctul de vedere sau pot influenţa decizia la nivelul 244 LAURA STOICA, SIMONA VONICA-RĂDUŢIU 12 comunităţii, într-o mai mare măsură, participanţii la interviuri au răspuns că, deşi în cadrul cercului de prieteni se împărtăşesc idei şi se discută deschis despre problemele tinerilor în societate, impactul la nivelul societăţii este destul de scăzut. Unii tineri intervievaţi consideră că grupul de prieteni este cadrul în care aceştia discută despre probleme personale sau se sfătuiesc atunci când trebuie să ia o decizie în ceea ce priveşte viaţa lor şi într-o măsură mult mai scăzută o formă prin care ei se pot impune în comunitate sau pot face presiune asupra factorilor de decizie în vederea participării la luarea deciziei. Deşi unii participanţi la interviuri consideră că, dacă iniţiativele exprimate în cadrul grupului de prieteni ar fi împărtăşite şi altor tineri de fiecare dintre membrii grupului, ar exista posibilitatea ca ideile lor să găsească ecou în comunitate, acest proces ar necesita o perioadă lungă de timp, o anumită organizare şi o formă de mediatizare, prin care ideile lor să ajungă în atenţia factorilor de decizie. Această cale de exprimare a ideilor tinerilor devine, în contextul descris mai sus, destul de ineficientă şi, aşa cum consideră tinerii intervievaţi, cu şanse reduse de reuşită. – În grupul de prieteni, e mai uşor să-ţi faci auzită părerea, pentru că nimeni nu râde de tine şi te înţeleg, în schimb nu se ia nici o măsură, pentru că rămâne ideea în acel cerc de prieteni. – Părerea mea e că grupurile de prieteni se formează … îi uneşte ceva, o idee, un hobby,... au o idee comună, au un proiect comun. – Nu este suficient numai acolo să se exprime ideea asta, pentru că acolo şi rămâne, şi, de cele mai multe ori, e irosită. Dacă este un cerc de prieteni, pot să se ducă împreună şi să spună mai departe ideea persoanelor care pot să ia vreo măsură (focus-grup, Oradea, tineri 15–19 ani). Termenul de „gaşcă” are, în opinia unora dintre tinerii intervievaţi, o conotaţie negativă, ei considerând nu numai că această formă de asociere nu are şanse de reuşită, ci, mai mult, că tinerii pot fi influenţaţi negativ, o dată cu intrarea într-un astfel de cerc. (Este vorba, în special, de găştile de cartier, care nu reprezintă, pentru majoritatea tinerilor intervievaţi, o formă de participare şi o soluţie pentru creşterea implicării tinerilor în viaţa socială). – Găştile astea de cartier au o influenţă cam rea; sunt tineri în aceste găşti care se droghează, beau, fumează, copii din flori, multe chestii, boli cu transmitere sexuală, lista poate continua. – Nu neapărat... e adevărat, sunt găşti, dar intri într-o gaşcă şi poate eşti singurul care fumează sau singurul care bea, gaşca te poate ajuta ori să te laşi de fumat ori să te laşi de băutură, dar în acelaşi timp te şi poate influenţa, în multe cazuri (focus-grup, Oradea, tineri 15–19 ani). PROGRAME/ORGANIZAŢII DE TINERET Întrebaţi despre programele pentru tineret de care au auzit, o mare parte dintre tinerii care au participanţi nu au ştiut să precizeze programele destinate tinerilor care se derulează în localitatea lor. Totuşi, cel mai bine informaţi sunt tinerii care fac parte dintr-o structură asociativă sau cei care lucrează în administraţia publică, Primărie. Răspunsurile au inclus doar programele sau organizaţiile la care ei au participat direct. 13 AUTOPERCEPŢIA TINERILOR PRIVIND ACCESUL LA DECIZIE 245 – Eu cunosc asociaţii studenţeşti, am făcut şi eu parte dintr-una, m-am implicat mai mult în organizarea unor activităţi distractive şi cu scop în profil, balul bobocilor, cam aşa (O., Oradea). Iniţiativele ONG de tineret sunt, de multe ori, blocate din cauza insuficienţei sau chiar lipsei de fonduri. Activităţile voluntare susţinute de tinerii din asociaţiile pentru tineret trebuie susţinute măcar parţial cu fonduri. – Este greu, din cauza banilor prea puţini (C., 29 ani, Cugir). Dintre programele destinate tinerilor, cel mai adesea au fost menţionate manifestările sportive sau concertele, spectacole, programe de animatori pentru timpul liber, campaniile anti-drog, parlamentul/ guvernul liceenilor, Consiliul elevilor, programe de pregătire a unei cariere, campanii de informare a tinerilor, turnee sportive, tabere pentru tineret, saloane organizate de Direcţia pentru Tineret. Printre programele cu caracter educativ, au fost menţionate: sesiunile de comunicări pentru studenţi, programele de protejare şi curăţare a mediului înconjurător şi programele de prim ajutor, organizate în cadrul Crucii Roşii. – „Ecotopul”, aşa cum îi zice şi numele, urmăreşte să protejeze mediul înconjurător şi tinerii se adună şi curăţă păduri, chestii de genul ăsta (A., Oradea). Deşi sunt implicaţi direct în programe destinate lor, tinerii nu ştiu întotdeauna denumirea completă a programului sau a organizaţiei de tineret prin care a fost derulat proiectul. – Eu particip la ceva sponsorizat de Primărie cu drepturile şi îndatoririle cetăţeneşti şi a început cu vreo 23 săptămâni înainte de a se termina şcoala şi mai ţine şi primul semestru (F., Oradea). În mediul rural, lipsa de informare şi deficienţele din comunicarea cu autorităţile sunt percepute ca factori responsabili pentru inexistenţa programelor pentru tineret. Organizaţiile de tineret pe care tinerii le cunosc cel mai bine sunt ONG şi organizaţiile elevilor sau studenţeşti. Paradoxal, acestea nu sunt percepute ca fiind organizaţii de tineret, deşi obiectul activităţii lor le recomandă clar. – Eu am aflat de Cercetaşi; de organizaţii de tineri eu n-am auzit. Am nişte elevi care au spus că fac excursii şi le place foarte mult şi am înţeles că e, aşa, mai milităroasă organizaţia, dar ei chiar au zis că le place foarte mult programul (C., Oradea). Programele pentru tineri nu sunt întotdeauna dedicate lor, exclusiv. Datorită utilităţii, acestea ar putea fi extinse la nivel general, astfel încât cât mai mulţi oameni să poată participa. – Cele din cadrul Crucii Roşii sunt foarte educative şi sunt programe de bază pe care trebuie să le ştie orice cetăţean, să participe nu numai elevii şi studenţii, ci şi oamenii de rând (O., Oradea). În acest context, se poate pune mai mult accentul pe construirea unui pachet destinat special tinerilor. De exemplu, educaţia sexuală poate fi desfăşurată sub auspiciile Crucii Roşii. Programele desfăşurate pentru tineret sunt considerate de către tineri ca fiind deosebit de utile, deşi unii dintre ei rămân sceptici asupra impactului real pe care l-ar putea avea asupra participanţilor. 246 LAURA STOICA, SIMONA VONICA-RĂDUŢIU 14 Programele sunt foarte educative, mai ales acela cu drog, pe foaia de desen se vede părerea tinerilor, deşi unii, chiar dacă fac desene antidrog, o cam iau pe arătură, mai fumează, dar se vede părerea lor în legătură cu alcoolul, drogurile, fumatul şi celelalte (I., Oradea). Centrul de tineret Deşi tinerii participanţi la focus-grup-uri au auzit, sau ştiu aproximativ ce este un centru de tineret, ei nu cunosc activitatea directă desfăşurată de nici un centru pentru tineret. Chiar dacă cunosc conceptul, ei nu localizează centrul de tineret ca fiind la ei în localitate, idee care susţine ipoteza slabei reprezentări a instituţiilor destinate exclusiv tinerilor. – Hai să vedem, a auzit cineva dintre voi de un Centru de tineret în Oradea? – Nu (în cor) (Oradea). – Ştiţi ce este acela un Centru pentru Tineret? – Da, unde se strâng tinerii şi-şi dau cu părerile (M., Bârnova). Activitatea centrului este confundată, cel mai des, cu activităţile desfăşurate în cluburile sportive din oraş. Centrul este definit nu ca entitate şi ca obiectiv, ci, mai degrabă, prin activităţile care se presupune că s-ar desfăşura în centru. – A văzut cineva un centru de tineret? – O clădire făcută, aşa, pe mai multe grupuri, pe mai multe categorii, mai multe jocuri, idei sau şah, sau cărţi; să dezvolte abilităţile (D.). – Eu nu ştiu dacă sunt în Oradea, în afară de cele de sport (C., Oradea). Discuţiile sau sugestiile pe marginea acestui subiect au avut mai mult un caracter proiectiv, ipotetic, şi din acest motiv s-a ajuns la maximizarea importanţei unui astfel de centru, la construirea unei imagini conform căreia centrul de tineret nu ar fi doar o modalitate de consultare şi de rezolvare a problemelor cu care se confruntă tinerii, ci ar reprezenta soluţia globală a tuturor problemelor. – Activităţi în care noi ne-am putea exprima şi în probleme familiale, să existe anumite persoane care să ne ajute, să ne spună, să ne dea sfaturi (R.). – Tot ce ţine de tineri: sport, dans, muzică, politică, pictură, teatru, activităţi plăcute tinerilor (I.). – Trebuie să ajute tinerii să se integreze în societate (I., Oradea). Centrul de tineret este perceput ca intermediar între tineri şi autorităţi. Prin contactarea acestor centre, tinerii îşi pot face cunoscute problemele şi pot afla, totodată, informaţii utile în găsirea soluţiilor. Centrul i-ar reprezenta pe deplin, la nivel local, administrativ şi le-ar sta în permanenţă la dispoziţie pentru orice problemă. – La un asemenea Info-centru cred că ar putea să se ducă, să îşi spună părerile şi ar putea să afle mai multe informaţii legate de deciziile care se iau în primărie, sau la nivel local (D., 23 ani, Cugir). Activităţile pe care ar putea să le desfăşoare un astfel de centru pentru tineret sunt: consiliere familială, dezbaterea problemelor tinerilor din comunitate, activităţi sportive şi artistice, sfaturi pentru probleme zilnice. Totodată, ar fi binevenită organizarea cursurilor pentru iniţierea sau perfecţionarea cunoştinţelor 15 AUTOPERCEPŢIA TINERILOR PRIVIND ACCESUL LA DECIZIE 247 despre calculator, organizarea unor întâlniri cu personalităţi, eventual cu reprezentanţi oficiali ai partidelor politice. Aceste persoane politice ar putea să îi familiarizeze pe tinerii interesaţi de politică cu activitatea partidelor şi să le asigure accesul liber la structurile politice de tineret. Să vină oficialii să discute cu tinerii ce trebuie să facă ca să intre într-un partid. Nu numa’ să cotizeze, pentru că pe majoritatea partidelor numai asta le interesează. Să şi vadă tinerii că sunt ascultaţi şi că planurile lor sunt puse în aplicare, că atunci vin mai mulţi (A., Oradea). Centrul de tineret poate fi imaginat şi ca un spaţiu pus la dispoziţie tinerilor, în totalitate. Rolul personalului din aceste centre ar fi doar de îndrumare a tinerilor, de canalizare a iniţiativelor spre activităţi cu caracter educativ. Se strâng şi să facă ei ce vor, dar trebuie să fie persoane specializate care, subtil, să încerce să-i educe (C., Oradea). Aceiaşi părere. Mass-media să spună, dar, centrele de tineret să îi ajute şi, poate, şi părinţii pot avea încredere, dacă merg la tineret şi stau acolo şi, dacă stau o după-masă întreagă, să facă diferite activităţi (D., Oradea). Eu văd centrul de tineret ca ceva mai complex, adică săli de creaţie, sport, un birou, să se ocupe cu locurile de muncă, cu promovarea organizaţiilor locale, să se organizeze diferite baluri, festivaluri, concursuri între ei, tabere, chiar şi o bibliotecă, eventual, deci, mai multe (R., Oradea). Au existat opinii conform cărora activitatea unor astfel de centre s-ar justifica exclusiv în cazul copiilor sau al liceenilor. În acest caz, centrele de tineret au fost asimilate cu cluburile pentru copii. Eu nu văd activitatea acestor centre decât în cazul copiilor, centre de tineret pentru copii. După 20 de ani, nu mai văd nici un sens, pentru că fiecare este liber să intre într-o organizaţie: dacă vrea să sară cu paraşuta poate să meargă să se înscrie într-un club şi să înveţe chestia asta de la 18 ani încolo. Pentru copii, cred că e o idee chiar bună un centru din ăsta (M.). Petrecerea timpului liber Ca modalităţi de petrecere a timpului liber, tinerii preferă să stea cu prietenii, să participe la excursii, la drumeţii în pădure, să vadă un film, să meargă împreună în parc, la cumpărături, la concerte, pe terase, în cluburi, în discoteci, baruri, la ştrand. De asemenea, în timpul liber utilizează calculatorul şi Internetul, citesc, merg la muzeu, la teatru, la concertele de la filarmonică, la cinematograf, la expoziţiile care se deschid în oraş, sau la grădina zoologică. Dintre activităţile sportive, au fost menţionate concursurile de fotbal sau baschet, bicicletele, rolele, cursuri de dans. Îmi vizitez prietenii, ne oprim prin parcuri, discotecă, Internet, dans, cursuri de dans, role, mă mai dau cu bicicleta, eventual, mai pun mâna pe carte, rar (A., Oradea). Mers la ştrand, mers pe terasă, mers în cluburi şi, ce îmi place mie, concertele în aer liber, astea îmi plac, dacă ar fi în fiecare săptămână, ar fi bine (C., Oradea). Neamenajarea unor spaţii adecvate petrecerii timpului liber – în special în mediul rural – reprezintă, cel mai adesea, principalul obstacol cu care se confruntă tinerii. 248 LAURA STOICA, SIMONA VONICA-RĂDUŢIU 16 Un teatru, operă. Mie îmi lipseşte foarte mult (C. S.). Dacă te duci la discotecă, aici, în Cugir, este un amalgam de muzică. Mie mi-ar plăcea, de exemplu, să mă duc într-un club unde să fie muzică retro (M., 24 ani, Cugir). În unele cazuri, tinerii nu sunt informaţi asupra modalităţilor de petrecere a timpului liber. De exemplu, în Cugir, tinerii se plâng de lipsa unui cinematograf, deşi se pare că există un club care acoperă această nevoie. Un caz aparte îl reprezintă mediul rural, unde tinerii se confruntă cu lipsa mijloacelor de transport până la oraş, respectiv până la locul unde ar avea cum să îşi petreacă timpul liber aşa cum îşi doresc. Deşi vor să meargă la oraş să se distreze, tinerii nu au cum. În plus, obligaţiile gospodăreşti şi lipsa unor servicii de îngrijire a copiilor (creşă, grădiniţă) le împiedică pe tinerele mame să meargă la oraş. – Şi eşti mulţumită de cum iţi petreci timpul liber? Cum ţi-ar plăcea să ţi-l petreci? – Nu. Mi-ar plăcea să mă plimb şi eu prin oraş (I., 16 ani). – Să fie un autobuz (C., 17 ani). – Da, autobuz. Numai la Iaşi se poate petrece timpul liber. Şi la cumpărături mergi tot în oraş. E mult mai greu la Bârnova, decât la oraş (G., 29 ani, Bârnova). În lipsa unor alternative viabile de petrecere a timpului liber, tinerii din mediul rural încearcă să se distreze în spaţii care, deseori, sunt proprietăţi particulare. Încălcarea lor atrage după sine diferite probleme cu proprietarii. – Sunt iazuri, dar sunt proprietate particulară şi dacă te duci acolo, vine proprietarul şi te execută (I., 17 ani). – Nu este nici un loc. Chiar şi terenul de fotbal pe care l-am amenajat pe proprietate. Când vine stăpânul, fugim. Deja un loc unde a fost terenul l-au arat (R., 23 ani, Bârnova). OBSTACOLE ÎN CALEA PARTICIPĂRII TINERILOR LA DECIZIE Motivele pentru care tinerii nu sunt consultaţi în luarea deciziilor ţin atât de factori instituţionali, externi acestui segment de populaţie, cât şi de factori interni şi de mecanisme specifice acestui grup social: • factorii externi identificaţi de tineri ţin, în principal, de lipsa de încredere a adulţilor, în general, şi a autorităţilor, în special, în capacitatea lor de a rezolva problemele şi de a lua decizia corectă în anumite domenii. Mai mult, tinerii consideră că nu sunt nici măcar „băgaţi în seamă” de aceştia, în special pentru că sunt consideraţi fără experienţă, dar şi datorită faptului că, la nivel decizional, există grupuri de interes care iau hotărâri fără a consulta persoane din afara grupului, atât tineri, cât şi alte segmente de vârstă. – De ce credeţi că tinerii nu sunt consultaţi când se pune problema luării deciziilor? – Suntem consideraţi fără experienţă. Mai repede ţine cont de un om matur care zice că e mai trecut prin viaţă decât noi. – Deci credeţi că tinerii chiar nu au experienţa necesară pentru a decide în nici un fel? – Depinde, în unele situaţii suntem întrebaţi, dar aşa formal, dar totuşi ultimul cuvânt îl au adulţii (focus-grup, Oradea, tineri 15–19 ani). 17 AUTOPERCEPŢIA TINERILOR PRIVIND ACCESUL LA DECIZIE 249 Tinerii consideră că o cauză la fel de importantă ţine de posibilitatea scăzută, chiar nulă a acestora, de a se forma şi de a fi informaţi şi instruiţi în domeniul participării sociale, atât de către familie cât şi în şcoală şi, mai târziu, în societate. Se formează, astfel, un cerc vicios în care adulţii nu implică tinerii în luarea deciziilor, datorită lipsei acestora de experienţă, iar tinerii nu au posibilitatea de a câştiga experienţa necesară tocmai datorită neimplicării lor de către „adulţi” în viaţa socială şi în luarea deciziilor la nivelul comunităţii sau societăţii. Tinerii declară că, dacă sunt consultaţi într-o anumită situaţie, implicarea lor este numai formală, decizia aparţinând, în final, tot autorităţilor. De asemenea, o altă cauză a neimplicării tinerilor o constituie lipsa accesului la informaţie, tinerii intervievaţi menţionând faptul că autorităţile/ liderii comunităţii nu îi informează asupra activităţilor derulate sau asupra deciziilor care se iau la nivelul localităţii. Mulţi dintre participanţii la interviuri nu cunosc iniţiativele care se derulează la nivel local şi nu au fost niciodată consultaţi de către autorităţi în luarea unei decizii privind comunitatea în care trăiesc. – Credeţi că-i împiedica cineva să se implice sau nu sunt ei interesaţi? – Nu au acces la informaţie. – Despre iniţiativele Primăriei sunteţi informaţi ? – Nu, din cauza distanţei şi pentru că nu prea suntem băgaţi în seamă (focus-grup, Bârnova). În plus, lipsa puterii de decizie provine şi din faptul că tinerii nu au acces la funcţiile decizionale la această vârstă. În acest sens, lipsa reprezentării tinerilor la nivelul factorilor de decizie, lipsa consilierilor locali tineri, de exemplu, conduce la implicarea socială scăzută a acestora şi la o slabă reprezentare a intereselor acestei categorii sociale, la nivel decizional, în comunitate. • factorii interni şi mecanismele specifice segmentului de vârstă care conduc la implicarea scăzută a tinerilor în luarea deciziilor sunt, în opinia participanţilor la interviuri, următoarele: – lipsa de interes pe care o manifestă aceştia faţă de problemele publice sau comunitare, precum şi lipsa pregătirii şi experienţei necesare implicării în luarea deciziilor la acest nivel; Chiar dacă ne interesează, nu facem nimic, discutăm între noi, eventual; astea sunt cazuri frumoase, când mai discutăm şi despre asta între noi, dar ne mulţumim să semnalăm şi atât, nu luăm nici o măsură, nu ne exprimăm opiniile, mai ales în cadrul formal (focus-grup, Oradea). – mentalitatea eronată de a nu se implica fără recompensă, precum şi dispoziţia scăzută de a depune efort pentru comunitate, dacă nu există un câştig personal direct, de orice natură. De asemenea, generaţia tânără care s-a format înainte de Revoluţie, datorită lipsei unei educaţii civice adecvate, care să promoveze participarea socială şi implicarea în viaţa comunităţii, nu este instruită în sensul iniţiativei comunitare şi a contribuţiei voluntare la viaţa socială. – E destul de greu să-i mobilizezi pe tineri, să-i aduni, şi, mai ales, dacă nu există nici un fel de, să-i zic, recompensă, nu neapărat recompensă dar, nu ştiu, o finalitate, e foarte greu să-i mobilizezi (focus-grup, Oradea, tineri peste 24 ani). 250 LAURA STOICA, SIMONA VONICA-RĂDUŢIU 18 – existenţa unei anumite resemnări, conform căreia nu are sens ca individul să se implice în viaţa comunităţii, pentru că oricum nu se face nimic, sau nu se ia în seamă părerea personală, rezultatul fiind participarea socială foarte redusă. Pentru că aşa suntem. Zicem, vai, ce frumos ar fi să... Dar dacă se face, nu se duce lumea. Sunt obişnuiţi să nu se facă, să nu se îndeplinească nimic în ţara asta (focus-grup, Cugir). Părerea majorităţii este că tinerii ar trebui consultaţi în luarea deciziilor, deoarece acestea îi privesc direct, părerile fiind însă împărţite în ceea ce priveşte direcţia din care trebuie să vină iniţiativa: unii tineri consideră că autorităţile şi cei mai în vârstă ar trebui să îi implice şi să îi consulte în viaţa comunităţii şi în luarea deciziilor pentru că au experienţă şi ştiu care sunt mecanismele de participare la decizie. Alţii consideră că, dimpotrivă, iniţiativa trebuie să aparţină tinerilor, care nu trebuie să aştepte „să le bată la uşă cineva şi să îi invite să participe” (tânăr, focus-grup Oradea, grupa 15–19 ani), considerând că orice tânăr se poate implica, cu condiţia să dorească, să fie interesat să se implice. Implicare personală în beneficiul localităţii/colectivităţii Din discuţiile purtate la această temă se pot sintetiza două atitudini principale în rândul tinerilor: 1. există o primă categorie de tineri care nu au participat niciodată la decizie în localitatea în care trăiesc şi nu au fost niciodată implicaţi în activităţi de interes colectiv. Justificarea neparticipării o constituie lipsa de solicitare din partea autorităţilor sau organizaţiilor iniţiatoare şi faptul că informaţiile privind activităţile derulate de acestea nu ajung la tânăra generaţie. Tinerii care au declarat că nu au participat niciodată la decizie sau la derularea unei acţiuni în localitatea lor consideră că nu au posibilitatea de a influenţa în nici un fel modul în care se iau hotărârile de către autorităţi, deoarece acestea nu îi solicită niciodată şi, chiar dacă ar face-o, ar fi o consultare formală, nu o implicare efectivă. Această atitudine de aşteptare a iniţiativei autorităţilor în derularea unor activităţi şi implicarea tinerilor în viaţa localităţii lor este foarte răspândită în rândul tinerilor intervievaţi. La aceşti tineri se poate constata o lipsă de iniţiativă în societate şi o atitudine de resemnare faţă de rolul pe care l-ar putea juca fiecare dintre ei în schimbarea situaţiei în comunitatea în care trăiesc, situaţie faţă de care ei se declară însă nemulţumiţi. Problema este cu atât mai mare cu cât aceşti tineri nu consideră că ar avea şanse foarte mari să se implice în luarea deciziilor şi să iniţieze o acţiune concretă şi, mai mult, nu consideră că sunt direct responsabili de faptul că generaţia tânără nu este vizibilă şi nu este implicată social. Doar foarte puţini dintre ei consideră că, deşi autorităţile joacă un rol central, responsabilitatea pentru situaţia actuală o poartă, în mare măsură, şi generaţia tânără. 2. o a doua categorie de tineri este formată din cei care s-au implicat în activităţi destinate tinerilor, organizate atât de către autorităţile locale, cât şi de către organizaţii non-profit. Paleta activităţilor la care această categorie de tineri a 19 AUTOPERCEPŢIA TINERILOR PRIVIND ACCESUL LA DECIZIE 251 participat este foarte vastă, fiind menţionate activităţi culturale, spectacole, concursuri sau evenimente semnificative pentru comunitatea locală, campanii anti- drog, Zilele Carierei, întocmirea unor aplicaţii pentru proiecte în cadrul diferitelor organizaţii, acţiuni de colectare de fonduri pentru diferite grupuri sociale dezavantajate (copii, persoane cu handicap) sau acţiuni specifice în cadrul şcolii. Tinerii care au fost implicaţi într-una dintre aceste activităţi consideră că acestea, chiar dacă nu i-au implicat direct în luarea deciziilor în comunitate, au un rol foarte important în mobilizarea şi motivarea tinerilor în viitor. Deşi implicarea tinerilor constituie o formă de participare la viaţa socială în cadrul comunităţii din care fac parte, marea lor majoritate a fost implicată la nivelul executiv, şi nu la cel decizional, în proiectele şi acţiunile menţionate. SOLUŢII PENTRU MAI BUNA IMPLICARE A TINERILOR LA DECIZIE În identificarea unor posibile soluţii vizând îmbunătăţirea participării tinerilor la procesul de decizie, tinerii nu au părut doar interesaţi de găsirea unor soluţii practice la problemele cu care se confruntă, ci şi optimişti. Există probleme, trebuie să găseşti soluţii (C. S., 26 ani). Nu trebuie să le luăm ca nişte probleme, trebuie să le luăm ca nişte viitoare soluţii pe care trebuie să le găsim doar. Dacă s-ar căuta, sunt convins că s-ar găsi (D., 23 ani Cugir). O primă soluţie ar fi sprijinul de specialitate care ar putea să li se acorde tinerilor. Începând cu absolvirea gimnaziului, tinerii se confruntă cu o serie de probleme a căror rezolvare nu ţine exclusiv de ei. Consilierea tinerilor pe diferite paliere ar trebui să înceapă din şcoală şi să continue în licee şi facultăţi. Tinerii pot fi, astfel, îndrumaţi să decidă, în condiţiile unei informări clare şi complete. Eu, din ce am observat la şcoală, tinerii de la 14 la 18 ani sunt destul de dezorientaţi, ocuparea timpului liber e o problemă foarte mare pentru ei şi nu-i pregăteşte nimeni pentru ce-i aşteaptă mai târziu, şi în nici un caz nimeni nu-i pregăteşte pentru a fi apţi în luarea deciziilor (C., Oradea). Consilierea tinerilor nu ar trebui să se oprească la formele de învăţământ, ci să includă şi tinerii care lucrează şi care încep să se confrunte cu probleme specifice, legate de alegerea unui loc de muncă adecvat. Încotro s-o ia, ce să facă, poate nu sunt orientaţi în căutarea unui loc de muncă, poate nu sunt mulţumiţi, poate nu sunt recompensaţi ca să ducă o viaţă medie, la nivel de bani, mă refer, şi şi-ar dori altceva, fac ceva ce le place şi au salariu mic sau fac ceva ce nu le place şi au salariu mare, deci, ca să faci un ban trebuie să faci ceva, să încerci în mai multe părţi. Sprijin moral, mai mult, aşa pot să meargă mai departe (C., Oradea). La nivelul şcolii, tinerii pot participa direct şi activ la derularea diferitelor proiecte sau programe educative. Accesul la programe şi proiecte ar putea fi asigurat în primul rând de către Primărie, prin activitatea de colaborare cu cadrele didactice din licee şi, nu în ultimul rând, cu familiile. 252 LAURA STOICA, SIMONA VONICA-RĂDUŢIU 20 Numai prin intermediul profesorilor, care ne-ar putea implica în mai multe proiecte. Primăria ar putea să includă proiectele internaţionale organizate între licee (V., Oradea). Cred că depinde şi de comunicarea între părinte şi copil, mai ales că, dacă poţi să vorbeşti cu mama, cu tata, cred că te ajută foarte mult (S., Oradea). O a doua soluţie este alocarea unor fonduri speciale pentru amenajarea spaţiilor necesare dezvoltării de abilităţi personale, unele chiar neincluse în curriculumul şcolar. Spre exemplu, electronica. Pe mine m-a interesat electronica, dar singura problemă cu care ne confruntam de fiecare dată a fost finanţarea. De exemplu, dacă ar fi piese de calitate la secţia de pictură, vopsele sau materiale ar veni mai mulţi copii, ar fi stimulaţi să fie creativi şi acolo ar fi un început (A., Oradea). Tinerii pot fi consultaţi direct asupra unor propuneri de proiecte dedicate lor. Mă gândesc cum s-ar putea rezolva problema asta: prin intermediul DJTS-ului, de exemplu, se pot împărţi nişte programe la tineri, cu propuneri: fiecare să propună ceva pentru oraşul nostru, să se adune aceste propuneri şi să se selecteze cele mai bune propuneri, cele mai eficiente şi, în colaborare cu primăria şi cu sponsorii, să se facă rost de finanţare. Primarul, dacă intermediază acţiunea asta, iese şi el în câştig şi noi ieşim în câştig, pentru că se face ceva pentru noi, asta ar fi singura soluţie eficientă (A., Oradea). Problema lipsei sau insuficienţei banilor reprezintă o problemă de interes major pentru asociaţiile de tineret. Ca soluţii, se pot oferi asociaţiilor de tineret bunuri, de exemplu, spaţii pe care ei să le amenajeze şi să le folosească. Acţiunile presupun un fond şi nu ai fondurile! Este un cerc vicios (M., 24 ani). Noi nu lucrăm aşa, ci din sponsorizări şi încercăm să cerem bunuri, spaţiu (A., 16 ani, Cugir). Un factor important în buna funcţionare a asociaţiilor pentru tineret este voluntariatul. Reglementarea statutului legal al voluntariatului ar putea favoriza o mai bună implicare a tinerilor în cadrul ONG. Ideea e că legea voluntariatului nu este. Faptul că ai fost voluntar, nu te ajută. Eu când vroiam să mă angajez şi le spuneam că am fost voluntar, ştiţi ce îmi spuneau? „Ai fost fraieră!” (V., 27 ani). În mediul rural, tinerii au nevoie de asigurarea optimă a mijloacelor de transport, de o creşă, de un cămin cultural, o bibliotecă. Amenajarea adecvată a mai multor spaţii pentru petrecerea timpului liber este binevenită, mai ales în mediul rural, unde nu prea sunt oferte. Deci, eu zic că pentru tineretul de aici să fie făcut un baraj, o apă unde să se poată destinde copiii ăştia (M., 29 ani, Bârnova). O altă soluţie este optimizarea legăturii cu primăria prin organizarea unor întâlniri regulate cu tinerii. Dacă tinerii ar ştii exact când este fixată ziua de întâlnire cu primarul, ar putea să vină atunci când au probleme, nu atunci când sunt convocaţi. Această „zi a porţilor deschise” organizată la primărie ar acorda acces unui număr mai mare de tineri, nu doar celor din asociaţii pentru tineret. Nu audienţe, ceva fix, ceva care să rămână stabil. Lunar! Să nu se întâmple o dată pe an, sau după câteva luni. Să fie stabilit (D., 23 ani, Cugir). 21 AUTOPERCEPŢIA TINERILOR PRIVIND ACCESUL LA DECIZIE 253 Pentru alegerea unui tânăr ca reprezentant al tinerilor, se poate organiza o campanie electorală similară celei organizate pentru liderii politici din localităţi. – Fiecare tânăr să aibă drept de vot. Şi să vină să voteze cum consideră ei. – Şi pe cine votezi? De unde ştii? – Să fie candidaţi. Şi pe primar tot aşa îl cunosc: vine, candidează, îmi zice şi îl votez. – Trebuie făcut o campanie. – Pentru campanie îţi trebuie fonduri, pe care nu cred că le vei găsi. – Bine, alegi un tânăr, dar de unde ştii că el este capabil să reprezinte? – Dar despre primar, cum ştii că e capabil? Că tot aşa vine şi spune. – Păi şi-a făcut campanie câteva luni (focus-grup, Cugir). O soluţie pentru facilitarea inserţiei tinerilor pe piaţa muncii este organizarea unei agenţii de plasare a forţei de muncă pentru tineret în fiecare localitate. Aceasta ar colabora cu Agenţia judeţeană de ocupare a forţei de muncă, dar ar fi mult mai implicată la nivel local. Să zicem, o persoană care e tot timpul acolo, care ia legătura cu firmele: „ce locuri de muncă ai tu?”. Vin la mine tinerii sau persoanele înscrise: „Ăsta-i CV-ul meu!”. Eu îl pun într-o bază de date. Astea sunt aptitudinile. Am terminat facultatea cutare şi asta mi-e meseria. Şi noi, întreprinzătorii, să zic, patronii venim şi zicem: „Am nevoie de zece oameni: un contabil, un director, cutare”. Şi eu zic: „Uite aici, baza mea de date!” (C. S., 23 ani, Cugir). O altă soluţie pentru îmbunătăţirea participării tinerilor la decizia politică ar fi implicarea mai mare a tinerilor în politică şi o mai bună reprezentativitate politică, chiar la nivel de şeful statului. – Eu nu sunt de acord nici cu politica, pentru că noi tinerii suntem eliminaţi. – Credeţi că ar fi bine ca tinerii să intre în partidele politice? – Da, ar fi foarte bine să fie un preşedinte tânăr (focus-grup, Bârnova). Responsabilitatea pentru îmbunătăţirea situaţiei tinerilor revine, în primul rând, tinerilor şi apoi şcolii, părinţilor. Noi nu mergem ca să ne spunem punctul de vedere. Nu o să vină nimeni să zică: „Măi, tu nu ai nimic?”. Deci tu trebuie să mergi şi să îi arăţi că eşti interesat. Nu o să vină nimeni din om în om ca să te întrebe ce vrei, sau dacă ai ceva de spus (C. S., 26 ani, Cugir). CONCLUZII Principalele probleme de viaţă ale tinerilor din ziua de azi sunt: găsirea locurilor de muncă, remuneraţia muncii prestate (mai exact, nivelul foarte scăzut al veniturilor obţinute), posibilităţile de afirmare profesională, alegerea unei cariere profesionale adecvate aptitudinilor şi calităţilor fiecărui tânăr, accesul liber la informaţii despre bursele în străinătate. O altă serie de probleme se referă la accesul la locuinţe, corupţia, dificultăţile de ordin financiar confruntate atât de către familiile lor, care au un nivel scăzut al veniturilor cât şi de ei personal, prin cuantumul aproape nesemnificativ al alocaţiilor de copii sau al burselor şcolare. În mediul rural nu există un spaţiu minim de petrecere a timpului liber, iar, uneori, chiar şcoli şi asistenţă medicală. 254 LAURA STOICA, SIMONA VONICA-RĂDUŢIU 22 O serie aparte de probleme sunt cele dedicate relaţiei cu autorităţile, în special cu Primăria. Tinerii se plâng de proastă reprezentare şi de ritmul lent în care le sunt rezolvate problemele. Contează cine şi, mai ales, cum îi reprezintă. De multe ori, iniţiativele le sunt blocate din diferite motive, inclusiv lipsă de fonduri special alocate. Alte probleme ale tinerilor sunt posibilităţile de petrecere a timpului liber, viaţa sexuală, problemele de familie, conflictul între generaţii şi nu numai, ceea ce impune cu necesitate asigurarea unei consilieri a copilului în dificultate. În ceea ce priveşte participarea tinerilor la procesul deciziei, tinerii declară că nu sunt consultaţi şi nu se consideră implicaţi în procesul de luare a deciziilor. Domeniile în care tinerii ar trebui implicaţi în mod deosebit ar fi: învăţământul, aspectul oraşului, activităţile sportive şi culturale din localitate, investiţiile şi marketingul şi, nu în ultimul rând, sfera politică. Modalităţile de participare la decizie prin care tinerii pot fi mobilizaţi sunt: implicarea în structuri formale, campanii publice, implicarea şi activarea tinerilor de către organizaţiile non-profit, înfiinţarea unor centre de informare a tinerilor (Info-center) şi delegarea unui consilier care să facă legătura între tineri şi autorităţi Capitolul următor a trecut în revistă programele/ organizaţiile de tineret. Majoritatea tinerilor participanţi la focus-grupuri nu au ştiut să precizeze programele de tineret desfăşurate în localitate. În ceea ce priveşte Centrul de tineret, nu cunosc activitatea directă desfăşurată de nici un Centru pentru tineret, dar ar dori să acopere consilierea familială, dezbaterea problemelor tinerilor din comunitatea respectivă, activităţi sportive şi artistice, sfaturi pentru probleme zilnice. Tot în acest capitol a fost analizată petrecerea timpului liber, subliniindu-se neamenajarea unor spaţii adecvate şi lipsa mijloacelor de transport pentru mediul rural. Obstacole în calea participării tinerilor la procesul deciziei sunt atât factorii externi (lipsa de încredere a adulţilor şi a autorităţilor în capacitatea lor de a rezolva problemele şi de a lua decizia corectă în anumite domenii) şi factorii interni şi mecanismele specifice, cum ar fi: lipsa de interes, mentalitatea eronată de a nu se implica fără recompensă, existenţa unei anumite resemnări. Ca soluţii pentru mai buna implicare a tinerilor în procesul deciziei pot fi enumerate: sprijinul de specialitate care ar putea să li se acorde tinerilor, derularea diferitelor proiecte, optimizarea legăturii cu autorităţile, organizarea unei agenţii de plasare a forţei de muncă pentru tineret în fiecare localitate, implicarea mai mare a tinerilor în politică. Pentru mediul rural, se impune asigurarea optimă a mijloacelor de transport, asigurarea unei creşe, a unui cămin cultural, a unei biblioteci. 